CELEX: 32007D0837
Language: mt
Date: 2007-11-30 00:00:00
Title: 2007/837/KE: Deċiżjoni tal-Kummissjoni tat- 30 ta’ Novembru 2007 li timplimenta d-Deċiżjoni Nru 575/2007/KE tal-Parlament Ewropew u tal-Kunsill fir-rigward ta’ l-adozzjoni ta’ linji gwida strateġiċi mill-2008 sa l-2013 (notifikata taħt id-dokument numru C(2007) 5822)

15.12.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 330/48
            
         DEĊIŻJONI TAL-KUMMISSJONI
   tat-30 ta’ Novembru 2007
   li timplimenta d-Deċiżjoni Nru 575/2007/KE tal-Parlament Ewropew u tal-Kunsill fir-rigward ta’ l-adozzjoni ta’ linji gwida strateġiċi mill-2008 sa l-2013
   (notifikata taħt id-dokument numru C(2007) 5822)
   (it-testi fl-ilsien Bulgaru, Ċek, Olandiż, Ingliż, Estonjan, Finlandiż, Franċiż, Germaniż, Grieg, Ungeriż, Taljan, Svediż, Latvjan, Litwan, Malti, Pollakk, Portugiż, Rumen, Slovakk, Sloven, Spanjol u Żvediż biss huma awtentiċi)
   (2007/837/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Deċiżjoni Nru 575/2007/KE tal-Parlament Ewropew u tal-Kunsill tat-23 ta’ Mejju 2007 li tistabbilixxi l-Fond Ewropew għar-Ritorn għall-perjodu 2008 sa 2013 bħala parti mill-programm Ġenerali “Solidarjetà u Ġestjoni tal-flussi Migratorji” (1), u partikolarment l-Artikolu 18 tiegħu,
   Billi:
   
               (1)
            
            
               Il-Kummissjoni għandha tfassal linji gwida stateġiċi li jistabbilixxu qafas għall-intervent tal-fond b’rabta mal-perjodu ta’ pprogrammar multi-annwali 2008 sa 2013.
            
         
               (2)
            
            
               Il-linji gwida għandhom ifissru l-prijoritajiet u, skond l-Artikolu 15(4) tad-Deċiżjoni 575/2007/KE, il-prijoritajiet speċifiċi li jippermettu lill-Istati Membri li mhumiex koperti mill-Fond ta’ Koeżjoni sabiex iżidu l-kofinanzjament tal-kontribuzzjoni Komunitarja għal 75 % għal proġetti kofinanzjati mill-Fond.
            
         
               (3)
            
            
               Skond l-Artikolu 1 u 2 tal-Protokoll dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, id-Danimarka mhijiex marbuta b’din id-Deċiżjoni jew soġġetta għall-applikazzjoni tagħha.
            
         
               (4)
            
            
               Skond l-Artikolu 3 tal-Protokoll dwar il-pożizzjoni tar-Renju Unit u l-Irlanda, anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, l-Irlanda nnotifikat, b’ittra fis-6 ta’ Settembru 2005, ix-xewqa tagħha li tieħu sehem fl-adozzjoni u l-applikazzjoni tad-Deċiżjoni Nru 575/2007/KE.
            
         
               (5)
            
            
               Skond l-Artikolu 3 tal-Protokoll dwar il-pożizzjoni tar-Renju Unit u l-Irlanda, anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, ir-Renju Unit innotifika, b’ittra fis-27 ta’ Ottubru 2005, ix-xewqa tiegħu li jieħu sehem fl-adozzjoni u l-applikazzjoni tad-Deċiżjoni Nru 575/2007/KE.
            
         
               (6)
            
            
               Il-miżuri stipulati f’din id-Deċiżjoni huma skond l-opinjoni tal-Kumitat komuni “Solidarjetà u Ġestjoni tal-Flussi Migratorji” stabbilit bl-Artikolu 56 tad-Deċiżjoni Nru 574/2007/KE tal-Parlament Ewropew u tal-Kunsill tat-23 ta’ Mejju 2007 li tistabbilixxi l-Fond għall-Fruntieri Esterni għall-perjodu 2007 sa 2013 bħala parti mill-Programm Ġenerali “Solidarjetà u Ġestjoni tal-Flussi Migratorji” (2),
            
         ADOTTAT DIN ID-DEĊIŻJONI:
   Artikolu 1
   Il-linji gwida li jistabbilixxu l-prijoritajiet u l-prijoritajiet speċifiċi għall-ipprogrammar multi-annwali għall-perjodu 2008 sa 2013 għandhom ikunu definiti fl-Anness.
   Artikolu 2
   Din id-Deċiżjoni hija indirizzata lir-Renju tal-Belġju, lir-Repubblika tal-Bulgarija, lir-Repubblika Ċeka, lir-Repubblika Federali tal-Ġermanja, lir-Repubblika ta’ l-Estonja, lill-Irlanda, lir-Repubblika Ellenika, lir-Renju ta’ Spanja, lir-Repubblika Franċiża, lir-Repubblika Taljana, lir-Repubblika ta’ Ċipru, lir-Repubblika tal-Latvja, lir-Repubblika tal-Litwanja, lill-Gran-Dukat tal-Lussemburgu, lir-Repubblika ta’ l-Ungerija, lir-Repubblika ta’ Malta, lir-Renju ta’ l-Olanda, lir-Repubblika ta’ l-Awstrija, lir-Repubblika tal-Polonja, lir-Repubblika Portugiża, lir-Rumanija, lir-Repubblika tas-Slovenja, lir-Repubblika Slovakka, lir-Repubblika tal-Finlandja, lir-Renju ta’ l-Isvezja, lir-Renju Unit tal-Gran Brittanja u l-Irlanda ta’ Fuq.
   
      Magħmul fi Brussell, 30 ta’ Novembru 2007.
      
         
            Għall-Kummissjoni
         
         Franco FRATTINI
         
            Membru tal-Kummissjoni
         
      
   
   
      (1)  ĠU L 144, 6.6.2007, p. 45.
   
      (2)  ĠU L 144, 6.6.2007, p. 22.
   
      ANNESS
      Il-linji gwida strateġiċi stabbiliti hawn taħt għandhom jitqiesu fil-kuntest ta’ ġestjoni iktar effiċjenti tal-flussi migratorji fl-istadji kollha, kif mibdija fil-Kunsill Ewropew ta’ Tampere fl-1999, inklużi politika komuni tar-ritorn u l-ġlieda kontra l-immigrazzjoni illegali.
      Meta jkunu qed iħejju l-abbozz tal-programmi multi-annwali, l-Istati Membri għandhom jimmiraw ir-riżorsi disponibbli taħt dan il-Fond għal tlieta minn erbgħa minn dawn il-prijoritajiet li ġejjin, li jippermettulhom li jiddeterminaw id-distribuzzjoni l-iktar effettiva tar-riżorsi finanzjarji tagħhom allokati lilhom skond il-bżonnijiet tagħhom:
      PRIJORITÀ 1:   Appoġġ għall-iżvilupp ta’ approċċ strateġiku għall-ġestjoni tar-ritorn mill-Istati Membri
      Dan jinkludi l-iżvilupp ta’ ġestjoni ta’ ritorn integrata fid-dimensjonijiet kollha tagħha. Skond l-Artikolu 3(2) tad-Deċiżjoni Nru 575/2007/KE, il-ġestjoni tar-ritorn integrata għandha tkun ibbażata fuq valutazzjoni komprensiva tas-sitwazzjoni ta’ dawk li potenzjalment jiġu ripatrijati fl-Istat Membru u fil-pajjiż ta’ oriġini tagħhom u fuq l-isfidi fir-rigward ta’ l-operazzjonijiet maħsuba, għandha tistabbilixxi miri għal dawn l-operazzjonijiet u taħseb għal sett wiesa’ ta’ miżuri li jiffukaw fuq ritorn effettiv u sostenibbli, inklużi t-tħejjija, l-infurzar u s-segwitu tat-tkeċċija.
      F’din il-prijorità, il-kontribut Komunitarju jista’ jiżdied b’75 % għal proġetti li jindirizzaw il-prijoritajiet speċifiċi li ġejjin:
      
                  (1)
               
               
                  Programmi ta’ ritorn volontarju assistit
               
            
                  (2)
               
               
                  Inċentivi ta’ flus u miżuri biex tkun indirizzata s-sitwazzjoni speċifika ta’ dawk ir-ripatrijati vulnerabbli
               
            
                  (3)
               
               
                  Pjanijiet ta’ ritorn integrati li jappoġġjaw ir-ritorn ta’ ċittadini minn pajjiżi terzi jew persuni bla Stat mhux koperti bil-ftehimiet ta’ riammissjoni tal-Komunità jew il-ftehimiet nazzjonali bilaterali ta’ ammissjoni mill-ġdid lejn il-pajjiżi ta’ oriġini, ir-residenza preċedenti u ta’ tranżitu tagħhom li l-kooperazzjoni magħhom fil-qasam tar-ritorn hija partikolarment diffiċli.
               
            PRIJORITÀ 2:   Appoġġ għall-kooperazzjoni bejn l-Istati Membri fil-ġestjoni tar-ritorn
      Dan jinkludi l-istabbiliment u l-implimentazzjoni ta’ pjanijiet ta’ ritorn integrati kif ukoll il-kooperazzjoni f’oqsma speċifiċi ta’ ġestjoni ta’ ritorn integrata, bħat-tħejjija, l-infurzar u s-segwitu ta’ titjiriet konġunti għat-tkeċċija u t-tkeċċija konġunta bl-art.
      F’din il-prijorità, il-kontribut Komunitarju jista’ jiżdied b’75 % għal proġetti li jindirizzaw il-prijoritajiet speċifiċi li ġejjin:
      
                  —
               
               
                  Pjanijiet ta’ ritorn integrati li ġew iddisinnjati u li ser ikunu implimentati wkoll b’kooperazzjoni ma’ Stati Membri oħra, u fejn ikun hemm bżonn, ma’ l-Aġenzija Frontex, organizzazzjonijiet mhux governattivi u/jew organizzazzjonijiet internazzjonali, bl-għan li jinġabru l-ħiliet differenti, l-esperjenzi u r-riżorsi ta’ l-awtoritajiet ta’ l-Istati Membri u fejn xieraq ta’ l-organizzazzjonijiet l-oħra involuti.
               
            PRIJORITÀ 3:   Appoġġ għal strumenti innovattivi speċifiċi (inter)nazzjonali għall-ġestjoni tar-ritorn
      Dan jinkludi l-istabbiliment jew it-titjib tal-miżuri ta’ parir u ta’ informazzjoni dwar ir-ritorn, miżuri ta’ integrazzjoni mill-ġdid għall-persuni ripatrijati fil-pajjiż tar-ritorn, modi ta’ kooperazzjoni mas-servizzi konsolari u/jew ta’ l-immigrazzjoni, inkluż taħriġ, u miżuri biex tinkiseb informazzjoni fuq ċittadini minn pajjiżi terzi mingħajr dokumenti jew persuni bla Stat.
      F’din il-prijorità, il-kontribut Komunitarju jista’ jiżdied b’75 % għal proġetti li jindirizzaw il-prijoritajiet speċifiċi li ġejjin:
      
                  (1)
               
               
                  Proġetti li jipproponu modi u mezzi partikolarment innovattivi ta’ kif dawk li potenzjalment jiġu ripatrijati jkunu informati u jingħataw parir dwar is-sitwazzjoni fil-pajjiżi ta’ ritorn u/jew inċentivi innovattivi oħra biex jiżdied in-numru ta’ volontarji li jridu jirritornaw lura f’pajjiżhom ibbażati fuq ir-rispett lejn id-dinjità ta’ l-individwi kkonċernati
               
            
                  (2)
               
               
                  Proġetti li jittestjaw metodi ġodda ta’ ħidma biex jitħaffef il-proċess biex il-persuni ripatrijati jingħataw dokumenti b’kooperazzjoni ma’ l-awtoritajiet konsolari u s-servizzi ta’ l-immigrazzjoni tal-pajjiżi terzi.
               
            PRIJORITÀ 4:   Appoġġ għal standards Komunitarji u l-aħjar prassi dwar il-ġestjoni tar-ritorn
      Dan jinkludi l-applikazzjoni ta’ standards komuni eżistenti u futuri kif imsemmi fil-premessi 13 u 14 tad-Deċiżjoni Nru 575/2007/KE u l-promozzjoni ta’ l-aħjar prassi (inter)nazzjonali u modi ta’ kooperazzjoni ma’ l-awtoritajiet rilevanti ta’ l-Istati Membri l-oħra, pereżempju billi jintuża l-ICONET.
      F’din il-prijorità, il-kontribut Komunitarju jista’ jiżdied b’75 % għal proġetti li jindirizzaw il-prijoritajiet speċifiċi li ġejjin:
      
                  (1)
               
               
                  Evalwazzjonijiet u missjonijiet biex jitkejjel il-progress tal-programmi, l-istrumenti u l-proċessi ta’ ritorn
               
            
                  (2)
               
               
                  Miżuri meħuda fuq livell nazzjonali biex tiġi żgurata implimentazzjoni ġusta u effettiva ta’ standards komuni ta’ ritorn, kif stabbiliti taħt il-leġiżlazzjoni tal-Komunità dwar ir-ritorn, inkluż it-taħriġ ta’ tobba.